ราคาทองคำปิดลบ ตลาดวิตกเจ้าหน้าที่เฟดหนุนขึ้นดอกเบี้ย
สัญญาทองคำตลาดนิวยอร์กปิดขยับลงเมื่อคืนนี้ (23 พ.ค.) เนื่องจากนักลงทุนวิตกกังวลต่อข่าวที่ว่า เจ้าหน้าที่ของเฟด ยังคงออกมาสนับสนุนให้เฟดปรับขึ้นอัตราดอกเบี้ย
24 พ.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนมิ.ย.ลดลง 1.40 ดอลลาร์ หรือ 0.11% ปิด (23 พ.ค.) ที่ระดับ 1,251.50 ดอลลาร์/ออนซ์, สัญญาโลหะเงินส่งมอบเดือนก.ค.ลดลง 10.90 เซนต์ หรือ 0.66% ปิดที่ 16.423 ดอลลาร์/ออนซ์, สัญญาพลาตินัมส่งมอบเดือนก.ค.ร่วงลง 10.20 ดอลลาร์ หรือ 1.00% ปิดที่ 1,013.10 ดอลลาร์/ออนซ์ และสัญญาพัลลาเดียมส่งมอบเดือนมิ.ย.ลดลง 8.65 ดอลลาร์ หรือ 1.6% ปิดที่ 550.25 ดอลลาร์/ออนซ์
นักลงทุนเทขายสัญญาทองคำหลังจากเจ้าหน้าที่เฟดยังคงออกมาสนับสนุนให้มีการปรับขึ้นอัตราดอกเบี้ย โดยเมื่อวานนี้ นายจอห์น วิลเลียมส์ ประธานธนาคารกลางสหรัฐ (FED) สาขาซานฟรานซิสโก กล่าวว่า เฟดควรปรับขึ้นอัตราดอกเบี้ย 2-3 ครั้งในปีนี้ เนื่องจากอัตราเงินเฟ้อมีแนวโน้มที่จะเคลื่อนตัวสู่เป้าหมายของเฟดที่ระดับ 2% ในปีหน้า
ขณะที่นายเจมส์ บุลลาร์ด ประธานเฟดสาขาเซนต์หลุยส์ได้แสดงความคิดเห็นเมื่อวานนี้เช่นกันว่า เมื่อพิจารณาจากภาวะในตลาดแรงงานและสถานการณ์เงินเฟ้อในขณะนี้แล้ว การที่เฟดจะปรับขึ้นอัตราดอกเบี้ยก็ถือเป็นเรื่องที่เหมาะสม